Il-GWU bi ftehim biex il-ħaddiema f'San Vinċenz jagħmlu s-swab test waqt il-ħin tax-xogħol It-Taqsima GWU Gvern u Entitajiet Pubbliċi ġiet infurmata illi l-istess ħaddiema qed jiġu mgħajta biex jagħmlu swab test fil-ġranet tal-mistrieħ tagħhom. Il-GWU ġibdet l-attenzjoni illi l-istaff mediku ta' San Vincenz għandhom d-dritt illi jkollu l-mistrieħ neċessarju kuljum pero b'mod speċjali f'dawn iż-żminijiet għaliex il-pandemija hija sfida kbira għal kulħadd. Il-GWU taqbel illi l-istaff għandu jagħmel swab test b'mod regolari pero dan għandu jsir fil-ħin tax-xogħol tagħhom jew jiġu kkumpensati jekk ikun hemm bżonn jsir fil-ġranet tal-mistrieħ. Il-Manaġiment ta' San Vincenz avviċinat lil GWU bl-aħħar avvanzi fir-rigward ta' din is-sitwazzjoni. Il-ħaddiema ser jibdew jingħataw appuntament għal swab tests fil-ħin tax-xogħol tagħhom jew jiġu kkonpensati għall-iskomdu li kellhom. It-taqsima tixtieq tirringrazzja lil kull min kien involut biex din is-sitwazzjoni tiġi solvuta b'mod professjonali u f'ħin daqshekk qasir.